Folketing
2005-11-09

For regeringen handler det om at sikre nogle kvalitetslejligheder til en rimelig husleje, og dem kan vi faktisk sagtens finde rundtomkring. Det handler også om, at vi får bygget nye lejligheder, så vi kan imødekomme den boligefterspørgsel, der er rundtomkring, men jeg kan jo forstå, at det vil Socialdemokraterne overhovedet ikke være med til. Jeg skal lige gøre klart for fru Lissa Mathiasen, at det, jeg talte om, var, at i dag bærer staten renterisikoen for lejere i den almene sektor, og det har ikke så meget med den tekniske budgetteringsrente at gøre. Den er i øvrigt faldet gunstigt ud de tidligere år og er nu blevet reguleret i forhold til, hvad renteudgifterne er. Det, der har betydning for lejerne i den almene sektor, er, at huslejen ligger fast, uanset hvordan det går økonomisk. Der er ingen usikkerhed om, hvad man skal betale i husleje, og det er jo den tryghed, Socialdemokraterne vil sætte over styr, hvis der bliver lavet om på tingene. Hvad man vil gøre, hvis renten igen stiger, blafrer jo i vinden, akkurat som man ikke vil give svar på, hvad der skal ske om 3 år, når pengene er blevet brugt på generelle huslejenedsættelser.